அறபு நாட்டைச் சேர்ந்த உல்லாசப்பயணிகள் இலங்கைக்கு வருவதனால், இலங்கை பாரிய அந்நியச் செலாவணியை ஈட்டுகின்றது. மத்திய கிழக்கில் பணிபுரிகின்ற பெண்களால் இலங்கை பெறுகின்ற அந்நியச் செலாவணி பற்றிச் சொல்லவும் வேண்டுமா? அதன் மூலம்தான் இலங்கை அதிகமான ஆதாயத்தைப் பெறுகின்றது. கண்டியில் ஏற்பட்ட இந்தப் பிரச்சினை காரணமாக அறபு நாட்டு மிகப் பெரும் புள்ளிகள் பலர் இலங்கையில் ஒதுக்கியிருந்த ஹோட்டல்களை இரத்துச் செய்துள்ளார்கள். இலங்கைக்கு இது பாதிப்பினையே ஏற்படுத்துகின்றது. அறபு நாட்டிலிருந்து எண்ணெய்க் கப்பலொன்று கால தாமதாகி இலங்கைக்கு வந்தால், இலங்கையிலுள்ள அனைவருமே தங்களது எதிர்ப்பை வெளிக்காட்டுவதைக் காணலாம். அதே அறபு நாடுகள் இலங்கைக்கு எண்ணெய் வழங்குவதை நிறுத்திவிட்டால் ஏற்படும் விளைவுகள் பற்றி நாங்கள் சிந்திக்க வேண்டாமா?